******

***Előterjesztés „Közösségi költségvetés létrehozásáról”  
(PGÜB, KSZSB, UB, KIB, KGY)***

Tisztelt Közgyűlés!

A közösségi, más néven részvételi költségvetés egy olyan innovatív eszköz, amely a képviseleti demokrácia hagyományos formáját közvetlen részvétellel egészíti ki. Célja, hogy fokozza a lakosság érdeklődését a közélet iránt, erősítse az önkormányzat és a helyi közösségek közötti párbeszédet, valamint lehetőséget teremtsen a lakók számára, hogy közvetlenül befolyásolják a költségvetési döntéseket.

Ez a rendszer lehetővé teszi, hogy a helyi lakosok javaslatot tegyenek az önkormányzat éves költségvetésének egy előre meghatározott részének felhasználására. Olyan kisebb volumenű, ám a közösség számára kiemelkedően hasznos projektek valósulhatnak meg, amelyek hozzájárulnak az életminőség javításához. Eger MJV Önkormányzata közvetlen visszajelzést kaphat a lakók szükségleteiről és preferenciáiról, ami lehetőséget ad saját fejlesztési célkitűzéseinek finomhangolására.

A közösségi költségvetés hosszútávú hatásai túlmutatnak a megvalósult projekteken: növeli az állampolgárok tudatosságát, erősíti az önkormányzat és a lakosság közötti együttműködést, gazdagítja a kommunikációt, és hozzájárul a közbizalom erősítéséhez.

Az éves költségvetésben 100 millió forint kerülne átcsoportosításra a közösségi költségvetés létrehozásának céljából. Az összegből nemcsak a projektek megvalósítása, hanem a program lebonyolításának költségei is fedezhetők. A keretösszeg pontos meghatározására a Pénzügyi-, Gazdálkodási és Ügyrendi Bizottság tesz javaslatot a Közgyűlés számára, a kiadási előirányzatot Eger MJV 2025. évi költségvetésének keretei között kell meghatározni. A szavazatok alapján a nyertes javaslatok megvalósítására az önkormányzat a költségkeret erejéig vállal kötelezettséget.

A közösségi költségvetés nemcsak egy innovatív eszköz, hanem egy olyan befektetés, amely hosszú távon erősíti a város társadalmi kohézióját, növeli a lakók elégedettségét és erősíti a helyi demokráciát.

*A közösségi költségvetés tervezett folyamata*

**Javaslatok bekérése:** A város lakói javaslatokat nyújthatnak be a közösségi költségvetésre szánt 100 millió forint felhasználására. Ezt az erre a célra létrehozott online felületen tehetik meg. Ezzel párhuzamosan Eger MJV Önkormányzata is elkészíti azon projektek listáját, amelyről a város lakói preferenciális szavazás által dönthetnek.

Projektjavaslatokat minden 16. életévét betöltött egri lakos nyújthat be, továbbá civil szervezetek és közösségek is tehetnek javaslatot úgy, hogy az adott szervezet képviselője nyújtja be a javaslatot.

**Előzetes értékelés:** Eger MJV Önkormányzatának bizottságai, illetve szakirodái megvizsgálják a javaslatokat, hogy azok megvalósíthatók-e, és megfelelnek-e az adott szabályozásoknak.

**Szavazás:** A validált javaslatokról a lakosság online felületen szavazhat. A legtöbb szavazatot kapott projektek kerülnek megvalósításra.

**Megvalósítás:** Eger MJV Önkormányzat gondoskodik a projektek kivitelezésről komplexitásuktól és a szükséges engedélyeztetéstől vagy a pályáztatástól függően 2026. december 31-ig. A projektek megvalósítását a lakosság folyamatosan nyomon követheti.

**Kérem a Tisztelt Közgyűlést, fogadja el a határozati javaslatokat.**

Eger, 2024. november 25.

                                                                                            Domán Dániel s.k.

                                                                                                     képviselő

**Határozati javaslat:**

1./ Eger Megyei Jogú Város Önkormányzatának Közgyűlése úgy dönt, hogy a 2025. évtől bevezeti az egri közösségi költségvetést, továbbá felkéri a jegyzőt a közösségi költségvetés keret- és szabályrendszerének, kommunikációs tervének, és technikai feltételekeinek kidolgozására.

Felelős: Dr. Barta Viktor jegyző  
Határidő: 2025. március 1.

2./ A Közgyűlés felkéri a Polgármestert a 2025. évtől bevezetendő egri közösségi költségvetés felhasználását célzó intézkedések megtételére, továbbá döntés-előkészítő munkacsoport létrehozására a delegálandó tagok személyi összetételét érintő javaslat benyújtásával.

Felelős: Vágner Ákos polgármester  
Határidő: 2025. januári 10.